
RECENZII 


Octavian Nemescu și 
metafizica actului său componistic 


Despina Petecel Theodoru 


Obiectul veșnic al tuturor cercetărilor trecute 
și prezente este: Ce este existența? 
(Aristotel, Metafizica, VII /Z, |, 1028 b)? 


Cu zâmbetul său discret, interiorizat - și totuși, cu câtă afabilă generozitate îl 
revărsa asupra semenilor! - dublat de o conduită aproape ascetică, Octavian Nemescu 
(1940-2020) se strecura prin lume ca o "Cântare Tăcută”, așa cum își dorea să fie 


"muzica imaginară”?, pe care o proiectase mental, ca pe un "Ritual individual şi 
lăuntric”3. La fel ca sculptorul Brâncuși, care căuta să surprindă în lemn, marmură sau 
bronz “esenţa zborului” (seria Măiastrelor și a Păsărilor în văzduh), sau esenţa 
începutului Lumii, încifrat în forme ovoidale (Muza adormită de pildă), muzicianul 
Nemescu era un căutător autentic, neobosit al Esenţei sunetului, prin care dorea să 
restituie nu doar caracterul “inițiatic” al muzicii, dar, odată cu el, să traseze și parcursul 
inițiatic al propriului Sine, înainte şi după întruparea în materie. De aceea, muzica sa se 
desfășoară între punctele existenţiale extreme — Începutul și Sfârșitul, Alpha și Omega, 
Viaţa și Moartea, cupluri aparent antinomice, fiecare stadiu născându-se din declinul, 


1 Cei interesați de aprofundarea conceptului de existență”, în varianta propusă de către 
Aristotel în Metafizica, pot consulta fie traducerea datorată renumitului clasicist Ștefan Bezdechi 
(1886-1958), apărută la Editura IRI, București, 1999 (în special pp. 243-250), fie pe aceea 
realizată de către filosoful Andrei Cornea — București, Humanitas, 2001 (în special pp. 225-232). 
În ambele traduceri, existența este echivalată cu Ființa primordială, "care trebuie să fie 
Substanța” (Bezdechi, p. 244), de unde întrebarea: "Ce este Fiinţa”, care “se reduce de fapt la 
întrebarea: Ce este Substanţa”? (Idem, ibid., p. 245) —”dar, în înţelesul de Fiinţă în chip absolut” 
(Idem, ibid., p. 244), și: "Ce este-ceea-ce-este, adică ce este Fiinţa?” (Cornea, p. 226). 

2 În anul 2020, Irinel Anghel a iniţiat proiectul intitulat Redescoperind muzica imaginară, în 
cadrul Asociației Jumătatea Plină, în care a inclus și o Colecţie de partituri cu muzică imaginară 
dedicată compozitorului Octavian Nemescu. Prefaţa sa despre muzica imaginară s-a extins într- 
un studiu de 50 de pagini, care a fost tipărit sub același generic, în revista Muzica nr. 7/2020, pp. 
25-51 — primele 10 pagini fiind rezervate partiturilor nemesciene. 

3 Detalii prețioase despre acest tip sui generis de muzică, în studiul său intitulat Muzica 
imaginară, publicat în revista Muzica nr. 3-4/2015, pp. 3-29. 


78 


Revista MUZICA Nr. 8 / 2023 


regresul celuilalt, pentru a recidiva, ciclic, în același tandem oximoronic. Cu intuiţia 
caracteristică, fiind dăruit și cu harul revelației, Octavian Nemescu a pecetluit 
insondabilul mister existenţial în sunetele unor opus-uri cu semnificaţii iconice: Alpha- 
Omega (1988) și Alpha-Omega recidiva (1989), dar și în Finalpha (1990) sau în Perc- 
META-Mor (2013) — unul dintre jocurile de cuvinte tipice compozitorului -, în care sunt 
asociate deopotrivă planul terestru, profan (instrumentelor de percuție, Perc) și cel de 
dincolo de el, suprasensibil (META). În combinaţie cu particula Mor, META ne conduce 
în lumea pe cale de a se meta-morfoza, în vederea momentului trecerii dincolo de 
moarte. Or, se pare că Octavian Nemescu s-a pregătit, în mod deliberat, sistematic, nu 
doar prin intermediul actului de creaţie, pentru a se “îmbunătăţi” pe sine — "am 
conceput o muzică în care anumite sunete, anumite intervale devin un fel de arme 
împotriva aspectelor mele negative” -, ci și lăuntric, adoptând o austeritate 
comportamentală strictă, auto-impusă, în sens pitagoreic! aș spune, dublată de 
maxima concentrare asupra problemelor spirituale, în speranța "dobândirii înţelegerii 
Adevărului”2. Așa încât, dând curs parcă modelului pitagoreic, preluat în sistemelor lor 
filosofice și de către Platon și Aristotel, Octavian Nemescu a reușit, efectiv, 
performanţa de a "practica moartea”?, asemenea ”adevăraţilor filosofi care nu fac 
altceva, făcând filosofie, decât un exercițiu neîncetat în vederea ceasului morții...”?. 


1 Printre regulile instituite de filosoful presocratic Pitagora (sec. VI, î.Hr.) de data aceasta, în 
cadrul Școlii care-i purta numele, se numărau analizarea constantă a comportamentului moral și 
spiritual, prin abstinenţă de la lucrurile materiale și “tăcere ritualică”; exerciţiile pentru 
purificarea constantă a caracterului și a sufletului, întrucât acesta era considerat nemuritor, 
pasibil de reîntrupare, iar discipolii trebuia să fie pregătiți pentru acel eveniment; 
experimentarea “comuniunii cu forțele sacre ale Naturii”; studierea problemei ”Unităţii” 
derivată din “grupurile de contrarii: neperechea și perechea, finitul și infinitul, unul și 
pluralitatea, repaus și mișcare, plan [drept] și curb, lumină și întuneric, bun și rău” etc. Cf. 
Aristotel, Un rezumat al doctrinei [”așa-numiţilor pythagorei”], în: Filosofia greacă până la 
Platon, |, Partea a 2-a, București, Științifică și Enciclopedică, 1979, Pythagoras, trad. și note de 
Mihai Nasta, pp. 25-26. Mai multe detalii în: op. cit., pp. 9-131. 

2 În: Platon, Phaidon, Opere IV, București, Științifică și Enciclopedică, 1983, trad. de Petru Creţia, 
65 a, p. 61. 

3 Detalii în: Anton Dumitriu, Alétheia, București, Eminescu, 1984, p. 162 și urm. 

4” de ce cred eu [Socrate] că e firesc ca un om care și-a petrecut viaţa ca un filosof adevărat, să 
înfrunte clipa morţii fără teamă...?” (Platon, op. cit., 64 a, p. 59). Sau: ”Cei străini de filosofie au 
toate șansele să nu-și dea seama că, de fapt, singura preocupare a celor care i se dăruiesc cu 
adevărat este trecerea în moarte și starea care îi urmează” (Idem, 65 a, p. 60). Platon are în 
vedere, prin expresia “starea care îi urmează”, chiar doctrina pitagoreică a nemuririi și renașterii 
sufletului, într-un cuvânt, a metempsihozei , împărtășită explicit de către Octavian Nemescu în 
prezentarea partiturii Perc-META-Mor, de pildă. Autorul o situează ”pe panta de COBORÂRE a 
etajelor unei Piramide sugerând CĂLĂTORIA EU-lui superior înainte de naștere, cât și 
«îmbrăcarea» lui” [i.e. întruparea — n.n. D.P.]. Influenţa teoriei pitagoreice în muzica lui Octavian 
Nemescu, mai reiese și din felul în care stabilește adevărate trasee inițiatice chiar în privinţa 
devenirii unui sunet fundamental, pe care-l supune principiului metamorfozei, conducându-l din 
starea lui matricială (de prototip) — surprinsă într-o lucrare intitulată sugestiv Beitsonorum 
(”Casa”/ “matricea” sunetelor, 2010) - către stadiul materializării lui în frecvenţe sonore fizice, 
audibile. Principiul poate fi regăsit și în lucrările din ciclurile Muzica Orelor, Muzică pentru 
TREZIRE, Muzică pentru COBORÂRE, Stări ale Timpului și Spaţiului, Muzica Minutelor unei ORE 
Fatale etc. 

Tocmai datorită amplorii interdisciplinare și  trans-muzical-culturale a 
orizontului de cunoaștere al lui Octavian Nemescu - „raportul triadic” natural-cultural- 
transcultural aplicat sunetelor fiind unul dintre principiile sale cardinale, pe care-l 
considera responsabil pentru o posibilă „descoperire a arhetipalității, ca modalitate şi 
formă universală de existenţă...” -, îmi îngădui să punctez, înainte de toate, câteva 
dintre reperele filosofice în sfera cărora consider că ar putea fi încadrată 
personalitatea compozitorului. lar, ultimul CD care i-a fost dedicat, apărut la Casa 
ELECTRECORD sub genericul Muzica minutelor unei ORE Fatale!, însoţit de un text 
semnat de lrinel Anghel, discipola dragă a Maestrului, a constituit pretextul ideal în 
încercarea mea de a desluși, în linii mari, acel substrat metafizic dominant în opera 
autorului. 


|. Premise filosofice în gândirea muzicală a compozitorului Nemescu 


Regăsim reflexul afirmației lui Aristotel, expusă în motto, într-una dintre 
concluziile la care ajunge Octavian Nemescu în urma observării minuţioase a 
semnelor/simbolurilor lumii înconjurătoare în ansamblul ei: 


"lumea nu este vidă de semnificaţii, ci, dimpotrivă, determinată de un 
păienjeniș multiplu de sensuri care provoacă în continuu curiozitatea și neliniștea 
omului, setea sa de cunoaștere, fiecare realitate relevându-se a fi un semn potențial 
plurivalent”?. 


Fără să fie adeptul declarat al teoriilor aristotelice, Octavian Nemescu și-a 
întemeiat întreaga creație pe baza principiului cunoașterii: al cunoașterii şi 
perfecționării Sinelui propriu, în scopul “îmblânzirii fiarei din noi”, al pătrunderii în 
culisele conceptului “existența ca existență”? — arche, în sens aristotelic de origine, 
principiu, sursă/ putere generatoare ”a toate cele care există”? - și, deopotrivă, al 
cunoașterii legităților care guvernează Cosmosul, în ale cărui “cicluri”, precum 
“succesiunea anotimpurilor”, vedea ”întruchipări posibile ale modelelor variabile de 
simetrie și echilibru” existente ”în fenomenul sonor”5. 

Accederea la arhetipalitatea existenţei, la “înţelesul de Fiinţă în chip absolut”$, 
cu alte cuvinte la Adevăr, presupune, cu necesitate, antrenarea a doi factori: intelectul 
activ, inteligenţa (nous)?, și intelectul pasiv (sufletul, psych&)?. 


1 Este titlul celui de-al 17-lea CD lansat în 13 Noiembrie, în cadrul ediţiei din 2022 a Festivalului 
Internaţional MERIDIAN. Despre importanța acestuia au vorbit compozitoarele Doina Rotaru și 
Irinel Anghel, precum și președintele Asociației Jumătatea Plină, Octav Avramescu. 

2 Detalii în volumul Capacitățile semantice ale muzicii, București, Muzicală, 1983, p. 32. 

3 Sintagma face parte din cele 6 "înțelesuri” ale arhe-ului, stabilite de către Stagirit în Metafizica. 
Detalii în: op. cit. (Bezdechi), V/A, |, 1013 a, pp. 165-166. Vezi, de asemenea, comentariile 
filosofului Anton Dumitriu, în: op. cit., pp. 131-132. 

4 Detalii în: Anton Dumitriu, op. cit., pp. 134-135. În Metafizica, Aristotel afirmă: ” peste tot însă, 
o știință e aceea care se ocupă cu principiul suprem de care depinde și de la care capătă toate 
celelalte” (op. cit., IV/r, 1003 b, p. 120). 

* Cf. Octavian Nemescu, op. cit., pp. 83-84 și urm. 

€ Cf. Aristotel, op. cit., VII/Z, 1028 a, p. 244. 

Octavian Nemescu nota, la rându-i, în cartea citată anterior (pp. 33-34): 


"Cu ajutorul intelectului, omul explorează continuu mulțimea realităţilor 
cauzale de esenţă logică, ce se ascund în dosul obiectelor...” (...). “Tot în intelect (în 
mental) se produc și reprezentările noţionale sau conceptuale ale obiectelor” (...). 
"Numai prin intelect, fără ca acesta să se sprijine și « să fie ajutat » de anumite 
capacități ale afectului sau ale Spiritului, omul nu poate ajunge la o cunoaștere mai 
profundă a obiectului” (subl. n. D.P.). 


Raportul aristotelic exprimă veșnica pendulare a minţii umane între planul 
sensibil și cel, presimţit numai, suprasensibil, și rămâne valabil, după cum reiese din 
citatul de mai sus, și în cazul lui Octavian Nemescu, muzicianul care s-a străduit să 
descopere misterul ambelor lumi, dar și liantul dintre ele, optând, intuitiv / instinctiv, 
pentru consonanţă, obținută din simplitatea și puritatea intervalelor primare - terta, 
cvarta, cvinta, sexta, octava; cadenţe, ison, trison — simbol al Arhetipului Trinitar?, 
"baza dogmatică a religiei creştine”, dar și cu rădăcini pre-creștine în teoria aristotelică 
despre geometria sufletului“; polieterofonii, pedala îmbibată de efecte electro-acustice 
onomatopeice și murmure de voci nesemantice suprapuse, în care om-Natură fac corp 
comun, în efortul restabilirii unităţii Naturii și transformarea ei în "fundament universal 
al culturilor, dincolo de dimensiunile lor istorice și geografice”; armonicele superioare 
ale unui sunet fundamental, ca tot atâtea centre de gravitație, cu reverberaţii pe 
verticală, generând în plan grafic forme sferice, elipsoidale, ovoidale, rectangulare, 
spiralate, prin intermediul cărora autorul urmărește atingerea esenței arhetipale a 
sunetului; cercuri concentrice” evocând forma perfectă a mandalei, asemănătoare însă 
și ”clusterelor globulare”, aceste mandale-princeps, de natură cosmică, descoperite în 
zilele noastre cu ajutorul celor mai performante telescoape; nu în ultimul rând tăcerea, 
pauza, vidul, ca “spaţii lăuntrice de invocaţie și meditație”, sau ca tot atâtea absorbții 
(condensări) ale timpului și spaţiului sonor. 

Cu siguranță, compozitorului i-ar fi atras atenţia și hexagonul cu laturi 
multiplicate, circumscris sau înscris într-un cerc de către Arhimede, prin metoda 
epuizării inventată de el, datorită similitudinii cu rozeta plasată în centrul combinațiilor 
în cercuri. Numai că, aici, imaginea are aspectul unei flori, cu petale delicat rotunjite, 


ma 


1 Pythagora definea nous-ul prin rațiune, ca prim element, din cele trei, ”în care se împarte 
sufletul omului”, alături de “minte și pasiune”. Remarca îi aparține lui Diogene Laărtios, în: 
Filosofia greacă..., cap. Elemente ale doctrinei anonime a vechiului pythagorism, p. 29. 

2 Aristotel “numea intelect factorul prin care sufletul gândește și concepe”. În: De anima, III, 4, 
429 a, apud Anton Dumitriu, op. cit., p. 137. 

3 Întrevăd în construcţia sintagmei lui Nemescu, un reflex al simbolisticii triadei din teoria 
pythagoreicilor. Pentru ei, "toate lucrurile sunt definite de cele trei noțiuni: sfârșitul, mijlocul și 
începutul”, care “alcătuiesc numărul triadei”. Triada se mai numea și "numărul triunghiular”, 
pentru a-l deosebi de numerele pătrate, ”cubice”. Cf. Aristotel, în: Filosofia greacă..., Valori 
numerice, p. 40. 

4” definiția sufletului are o unitate asemeni unei figuri geometrice, căci, în cazul acela nu există 
nicio figură în afara triunghiului și a celor care îi urmează...”. În: De anima, III, 414 b, p. 97. 

5 În cartea dedicată vieții lui Pythagora, De vita Pythagorica, lamblichos (cca 230-cca 250) își 
amintește că, “dintre figurile solide, Pythagoras considera că cea mai frumoasă este sfera, iar 
dintre suprafeţele plane cercul” (Filosofia greacă..., Simboluri și prescripții acusmatice, p. 61). 

prelungite cu raze circulare, ca niște trompete biblice, perpendiculare pe 
circumferinţele cercurilor de la "etajele inferioare”. Caliciul floral mi se pare sinonim și 
cu ceea ce Platon a numit “ochiul Soarelui”, sau cu remarca lui Aristotel despre 
“intelectul activ” care ”le produce pe toate, așa ca o stare, de pildă lumina”?, fiind 
"nemuritor și etern”3, inteligența supremă (nous), care "gândește și deliberează prin 
imaginile sau conceptele din suflet”?. 


II. Trasee metafizice în devenirea Fiinţei 
Muzica minutelor unei ORE Fatale. Determinare (fatalitate?) sau hazard?! 


“Eu cred că noi ne-am ales și locul și Destinul înainte de a ne naște”. 


În ciuda acestei convingeri, Octavian 
Nemescu a acceptat, totuși, cu destulă 
dificultate, ca oricare dintre muritori de altfel, 
întâmplările nefericite din viaţa sa, unele 
tragice, așa cum a fost pierderea prea timpurie 
a unicului său fiu, regizorul de film Cristian 
Nemescu. După cum, era mereu afectat, 
revoltat până la exasperare, de gradul acut de 
deteriorare a societăţilor și a condiției umane, 
de faptul că "viața — individuală și colectivă — e 
lovită de evenimente fatale și, de cele mai 
multe ori, imprevizibile și nedrepte...”, de “boli 
pS p Lec Misi incurabile sau războaie devastatoare...”, sau 
de ”izbucnirea unui conflict sau a unei rupturi interumane...”. 

Conștient însă de un alt precept pitagoreic, anume că ființa e ”dotată” încă de 
la naștere ”cu toate proporțiile care alcătuiesc viața, și acestea (...) se țin laolaltă, 
potrivit rațiunilor armoniei”, că însăși ”virtutea este armonie, și că, în consecinţă, 
“toate sunt alcătuite potrivit legilor armoniei”, Octavian Nemescu a ales să 
contracareze ori să compenseze suferințele individuale și colective, prin armonii 
ritmico-timbrale, alternând cu ”tăceri ritualice” care să favorizeze înțelegerea 


„a 
l 


1 ”Cred că dintre toate organele senzoriale, [ochiul] seamănă cel mai mult cu soarele” (...), 
”odrasla Binelui”. În: Platon, Republica, Opere V, București, Științifică și Enciclopedică, 1986, 507 
d, p. 307. 

2 În: Aristotel, De anima (Despre suflet), București, Humanitas, ediţie bilingvă, cu trad. din greacă 
și comentarii de Alexander Baumgartner, III, 5, 430 a, p. 187. 

3 Idem, ibid. 

4 Idem, 431 b, p. 195. 

> Octavian Nemescu ia în considerație ambivalenta noţiunii de fatal. Pe de o parte, ca adjectiv 
(fatal) ce indică o situație provocatoare de nenorociri, cu efecte tragice, pe de altă parte, ca 
extensie, în substantivul fatalitate, cu sensul de forță irevocabilă a Destinului (lat. fatum), a 
divinității în ultimă instanță, care acționează asupra muritorilor ”intervenind, în joacă, în soarta 
acestora, modificând temporalitatea” și profitând de ”ignoranța și precaritatea condiției lor” (G. 
R. Dherbey, La parole archaïque, Paris, PUF, 1999, pp. 6-9. 

ê Diogene Laërtios despre Pythagora, în: op. cit., pp. 28-29. 

misterelor vieţii, și armonice naturale constituite în forme geometrice rezonante, 
ascensionale, ale perfecțiunii? (cercul, spirala). Ele ar semnala prezenţa sacrului în lume 
și forța lui de a transforma “spațiul profan într-un spațiu transcendent”, și “timpul 
concret în timp mistic”?. 

Din această categorie cu tentă cosmogonică face parte și ciclul Muzica 
minutelor unei ORE Fatale. Devenirea ei se produce pe treptele/etajele din interiorul 
unei PIRAMIDE cu vârful în sus, escaladate de Fiinţă, de la PARTER la ultimul etaj (al VII- 
lea), în ritmuri ce alternează în funcţie de stările de spirit: zbuciumate sau line, statice 
sau dinamice, extrovertite sau introvertite, într-un efort susținut de a-și epura Sinele 
de orice rămășiță materială. 


Muzica Parterului (primele 17 minute ale unei ORE Fatale)? 


Minutele incipiente lasă impresia unei “platforme” telurice/elementare solide 
(corpul fizic), care permite lansarea năvalnică, pe verticală, a ritmurilor de tobe și 
timpani, repetând cu forță indescriptibilă un motiv destinal implacabil, cu ecouri 
beethoveniene, alcătuit din terța Do-mi în stare directă, urmată de recurenţa ei, mi-Do, 
pe principiul opuselor întrebare-răspuns/ofensiv-defensiv. Pe parcursul derulării 
temporale, motivul trece de la exasperare la implorare, de la neliniște la revoltă, de la 
atmosfera de lamento la cea cu inflexiuni de bocet, prin intermediul glissando-ului ce 
traversează stratul polieterofonic. Tăcerea/pauza/suspensia survenite subit, sugerează 
parcă prăbușirea Sufletului, epuizat de atâta zbucium, în abisul inconștientului ori în 
abisul astral, făcând loc revenirii loviturilor de destin, în secvențe comprimate, 
sufocate de forța alămurilor iniţiale și de ţipătul viorilor. Demersul componistic se 
dezvoltă între refularea și defularea sentimentelor, între dorinţa acerbă de a ști: De ce 
eu? De ce mie? De ce acum?, și imposibilitatea de a pricepe și de a primi un răspuns 
verosimil. Nici unisonul viorilor nu reușește să-i restabilească echilibrul sufletesc. Învins 
de incertitudini, Sufletul emite un geamăt resemnat, pe fondul morbid al alămurilor 
infiltrate din nou în final, la fel de brutal. 


Muzica minutelor 17-40 ale unei ORE Fatale 
(Muzica etajelor |, II, 111)% 


De data aceasta, interiorul PIRAMIDEI e „destinat cântării” unei „Muzici de 
Atitudine”. Structura lucrării se configurează ca din neant, căpătând formă și 
consistență pe măsură ce instrumentiştii intră pe podium, pe rând, în ritmuri 


1 Pentru Aristotel, devenirea obiectului imaginat de creator constă în "îmbinarea materiei cu 
forma” (sau esenţa, eidos). În: Metafizica, III, 1029 a, p. 247 și urm. Pentru Nemescu, “forma, ca 
proprietate comună intelectului subiectiv și obiectului, reprezintă legătura dintre inteligibil și 
sensibil, făcând astfel posibilă cunoașterea”. În: op. cit., p. 33. 

2 Detalii în: Mircea Eliade, Le mythe de l'éternel retour, Paris, Gallimard, 1968, cap. Répétition de 
la Cosmogonie, p. 34. 

3 Lucrarea a fost interpretată în ediția din 2015 a SIMN, de către Orchestra Naţională Radio, sub 
bagheta lui Adrian Morara. Pe CD-ul recenzat e vorba despre o înregistrare specială, cu Cristian 
Brâncuși la pupitrul ONR. 

4 Lucrarea a fost o comandă a UCMR și a fost cântată în p.a.a., în cadrul ediţiei din 2016 a SIMN, 
de către Ansamblul Profil, dirijor Tiberiu Soare, solistă soprana Veronica Anușca. 

sincopate, politempice, completând ansamblul. Ritmurile lor fuzionează cu mediul 
electronic înţesat cu multiple cadențe consonante, unisonuri, trisonuri, armonice 
naturale pe sunetul DO, și sunete captate din Natură, ca un scut protector, asemănător 
celor din lucrări ca Metabizantinirikon sau Natural-Cultural. Arpegieri orchestrale 
pigmentate cu câte un sunet răzleţ de marimbă reiterează semnalul destinal auzit la 
PARTER -— de fapt, firul roșu care străbate și răzbate din toate lucrările acestui ciclu. 
”Terța mică, intervalul durerii”, e anihilată însă de apariţia terței și sextei mari la un 
etaj superior. Atmosfera devine statică, poate și datorită consonanţelor în mișcare 
liniară, plană. Timpul pare că se suspendă. Ca și pulsiunile tensionate ale Eului. 
Consolare sau resemnare?! Alămurile și tobele intră din nou în contrast cu pedala 
refăcând “unitatea grupului de contrarii”1 sensibil-suprasensibil. Din ce în ce mai diluat, 
motivul principal revine, fiind întrerupt periodic de tăceri, dar și de sunetele acute ale 
unei viori care inițiază un motiv ritmic cu tentă... jucăușă (eliberare parțială de povara 
trupului?!). Este momentul în care intervin straniile vocalize acute ale inegalabilei 
soprane Veronica Anuşca, însoțite, până la confundare, de la fel de straniile armonii ale 
orchestrei, ce ating intensităţi supraomeneşti, forțând limitele audibile ale sunetului 
odată ajuns la ultimul Etaj, „al Detaşării şi Desprinderii”. Această veritabilă ieșire din 
Sine, coincide cu declanşarea instantanee a regresiei temporale — diminuarea duratei 
secvenţelor muzicale și dizolvarea ansamblului prin retragerea instrumentiştilor, pe 
rând, la fel cum s-au grupat la început. Astfel este marcată reîntoarcerea de la Etajul 
superior la Parter (reconectarea cu Pământul) — semn al unui experiment eșuat al 
corpului fizic, sau, al împlinirii “evoluţiei circulare închise alături de cea deschisă, de tip 
spiralic (...) - spirala oului în explozie” — menţionată de Irinel Anghel. 

Forma sferică a omului văzut de Platon (sec. V, î. Hr.), Spirala lui Arhimede 
(sec. III, î.Hr.), “Oul cosmogonic primordial” tratat de către Mircea Eliade într-o carte ca 
Mefistofel și androginul, nu-i puteau fi străine lui Octavian Nemescu?, scopul său final 
fiind descoperirea chintesenţei lucrurilor. Dovada acestei intenţii și a scopului său final 
(telos-ul aristotelic)?, e probată până și de folosirea simbolurilor grafice în multe dintre 
partiturile sale - ovoidele, spirala, cercul, chiar crucea - ca de exemplu în 
Metabizantinirikon. 


Muzica minutelor 40-50 ale unei ORE Fatale (etajele IV-V)“ 


Forma de “PIRAMIDĂ cu vârful în sus și 7 niveluri (etaje)” se menţine şi aici, 
împreună cu unele elemente de stil și limbaj specifice gândirii muzicale a autorului: 
intervale consonante, cadenţe perfecte, rezonanţa naturală a sunetelor, condensul, 


1 Cf. Pitagora. Vezi nota 5, supra. 

2? Vezi și nota 19, supra. 

3» „tot ce devine tinde spre principiul și scopul său, căci principiul este cauza finală, iar devenirea 
are loc în vederea unui scop”. În: Metafizica (Bezdechi), IX/O, 8, 1050 a, p. 351. 

4 Piesa a fost cântată în p.a.a. în 2021, în concertul de închidere a celei de-a XXX-a ediţii a SIMN, 
în interpretarea Ansamblului PROFIL dirijat de Tiberiu Soare. Ea continuă seria opus-urilor 
reunite de Octavian Nemescu în categoria "Muzicilor de Atitudine”, sau "muzici iniţiatice” 
incluse în ciclul Muzica minutelor unei ORE fatale, care a demarat în cadrul ediţiei din 2016 a 
SIMN, cu Muzica etajelor |, II, III, a minutelor 17-40. Vezi supra. 

trisonul, progresia şi regresia temporalităţii etc. Și de data aceasta revin vagi 
reminiscențe ale motivului destinal din zona PARTERULUI, împreună cu pedala din 
mediul electronic - ca o permanenţă a rectitudinii Sinelui, mereu în căutare de liman. 
Doar expresia şi tonusul muzicii se modifică. Ambianţa imaterială a unui spaţiu-timp 
incert, de tatonare a rezistenţei fiinţei spirituale germinative (corpul eteric), pe măsură 
ce parcurge primele trei etaje, se perturbă odată cu accederea la etajul IV. Lupta tot 
mai înverșunată cu timpul și cu sine se reflectă atât în acordurile furtunoase ale 
pianului susţinut de ansamblu, cât şi în neliniştea intervalelor, deși consonante, expuse 
de clarinet. Salturile lui şerpuitoare între registrele extreme pregătesc accesul în cea 
de-a Cincea Dimensiune (etajul V), dincolo de ambiguitatea abstractă a Timpului, în 
spaţiul eteric. Împreună cu mediul electronic, vioara, trombonul şi percuţia rămase pe 
podium, ţes o pânză sonoră infinită, presărată cu tăceri periodice în care sunt înghiţite 
toate sunetele, aidoma nuanţei de alb în care sunt alchimizate toate culorile spectrului 
cromatic, sau ca într-un “colaps gravitațional”. Din aparentul vid celest se ivesc însă 
armonice naturale şi pulsaţii politimbrale lapidare (mediul electronic, vioară, pian, 
trombon, percuție) ce tind, într-un fel extatic, către înălțimile incomensurabile ale 
Universului, înfăptuind „comunicarea dintre om şi Natură, dintre om şi Cosmos”, mult 
visată de către regretatul compozitor Octavian Nemescu. 


Muzica minutelor 50-55 ale unei ORE Fatale. Etajul VI (2018)7. 


Minutul 50 debutează cu sunetul acut al trombonului având ca suport 
ritmurile prevestitoare de furtună ale tobelor. Ele sunt dublate și amplificate de noi 
lovituri de tobe și alte instrumente de percuție înregistrate pe bandă, ce produc un soi 
de “”bolboroseală”, cu efect de fierbere, risipindu-și armonicele sub formă de vapori, în 
jurul unui ”DO grav” asimilat de compozitor "Oceanului Primordial”. Din învolburările 
lui haotice, despre care mitologiile spun că ar fi precedat Pământul, și din care s-ar fi 
născut chiar Cosmosul, adică “universul armonic alcătuit”, pe principiul pitagoreic al 
“rezonanţei”, se ivesc armonicele care ”ornează” acest DO central (corpul astral), și 
pregătesc terenul pentru Marea Întâlnire a Sinelui cu Principiul, cu Logosul universal. 


Ultimele minute ale unei ORE Fatale. Etajul VII (2019)7. 


În aceste ultime minute ale drumului inițiatic parcurs de Fiinţă înaintea re- 
integrării ei în imperiul suprasensibil, al Luminii eterne din care a descins, reapar 
frânturi  diseminate din motivul Destinului afirmat în Muzica PARTERULUI, 
reconstituind intervalele primare, simple de la care a pornit, din sunetele repartizate 
acum la diferite instrumente. Politimbralitatea lor împresoară întregul spaţiu audibil 
atrăgând parcă atenţia asupra omniprezenţei Destinului în Univers și în vieţile 


1 Acest opus a fost prezentat în p.a.a., cu ocazia mesei rotunde organizată In memoriam 
Octavian Nemescu, în 2021, în cadrul celei de-a XVI-a ediţii a Festivalului Internațional 
”Meridian”, avându-i ca interpreți pe trombonistul lon Palagniuc și percuţionistul Andrei 
Marcovici. CD-ul conţine o înregistrare specială, cu Florin Pane — trombon, și Alexandru Matei — 
percuție. 

2 Piesa, destinată mediului electronic, a fost prezentată în p.a.a., în 28 mai 2022, în cadrul SIMN, 
la finalul spectacolului realizat de Irinel Anghel, Ask Annie, la True Social Club din București. 

muritorilor. Forma și materia, care contribuiseră la devenirea omului pământean, din 
faza de intenţție/posibilitate la cea de realitate concretă, prin actul propriu-zis al 
creaţiei, se dezagregă în particulele constitutive. Pauzele, ca o “cântare tăcută”, se 
prelungesc alcătuind o punte ce pare nesfârșită, de un alb strălucitor, pe care 
înaintează calm spiritul eliberat de trup (Sinea spirituală). Puntea e bordată cu sunete 
cristaline de trianglu, clopoței și boluri tibetane miniaturale prin care e oficiat ritualul 
de primire a Spiritului în regatul Luminii. Dintr-o dată, procesiunea se oprește, 
sugerând fie recăderea în gol a Spiritului nedezmeticit încă, fie șocul paralizant în faţa 


revelării Adevărului! 


Ephemeridae pentru 5 viori și violoncel (2020)7. 


Ephemeridae încheie seria pieselor incluse pe acest CD - gânduri răzlețe, care 
vin și pleacă înainte de a prinde formă și conţinut, într-un moment de anâmneză ce 
pare să reactiveze memoria celui aflat în antecamera marii ”treceri”, sau, poate, 
dincolo de ea. Corzile emit ritmuri repetitive și sunete efemere, care se pierd în 
Tăcerea primordială, punând capăt “iluziei inconsistenţei curgerii temporale”. 


SUMMARY 


Despina Petecel Theodoru 


Octavian Nemescu and the metaphysics of his compositional act 


The last CD with Octavian Nemescu's music, released by ELECTRECORD, was the ideal 
pretext in my attempt to outline the dominant metaphysical substratum in the 
author's work. Like other works of the composer, the cycle Music of the Minutes of a 
Fatal Hour belongs to a cosmogonic category. Its unfolding takes place on the 
steps/stages inside an upward-pointing PYRAMID, climbed by the Being, from the 
GROUND to the last (7th) floor, in alternating rhythms according to the moods: 
tumultuous or linear, static or dynamic, extroverted or introverted, in a sustained 
effort to purge the Self of all material debris, signalling the presence of the sacred in 
the world and its power to transform "profane space into transcendent space", and 
"concrete time into mystical time". 


1 Lucrarea Ephemeridae a fost cântată în ediția din 2021 a Festivalului Internațional ”Meridian”, 
și a beneficiat de măiestria violoniștilor Diana Moș, Mădălin Pandelescu, Nelu Bulbuci, Mateo 
Miu, Irina Perneș, și a violoncelistului Bogdan Popa. 


86 


